འོ་ནསྦ་བཞེདཀྱི་ཡིག་སྲོལ་འདི་དུས་ཚོད་གང་ཞིག་གི་ཡིག་སྲོལ་དང་འདྲ་འམ་ཞེ་ན།སྦ་བཞེདདུ་འཁོད་པའི་རྒྱལ་བློན་ལོ་ཙཱ་བ་དང་།སྐུ་སྲུང་བ་དང་།ཆོས་དཔོན་གྱི་ཕོགས་ཐོབ་སྐོར་འཁོད་པའི་དུམ་བུ་ཞིག་དང་།ཉང་ཉི་མ་འོད་ཟེརགྱིཆོས་འབྱུང་མེ་ཏོག་སྙིང་པོ་སྦྲང་རྩིའི་བཅུདནང་གོང་གི་དོན་ཇི་བཞིན་འཁོད་པའི་ཡིག་སྲོལ་གཉིས་བསྡུར་ན་རགས་ཙམ་ཤེས་ནུས་ཏེ།སྦ་བཞེདལསདེ་ནས་ཆོས་འཁོར་གྱི་རྐྱེན་ཉིས་བརྒྱ་ལྔ་བཅུ་བླ་ནས་གནང་སྟེ།བཅོམ་ལྡན་འདས་ཀྱི་རིང་ལུགས་ལ་ལོ་རེའམ་ཟླ་བ་གཅིག་ལ་ཟེར།དེ་ལ་ནས་ཁལ་བདུན་ཅུ་རྩ་ལྔ།ན་བཟའ་ནི་མང་ལ།འཕན་གྱི་བྲུངས་ལས་སྦྱོར་ཡང་ཟེར།ན་བཟའ་ཕྲུག་དགུ་རེ་རེ།སྤོས་མར་སྲང་སྟོང་གཅིག་བརྒྱ།ཆིབས་འོག་ཐེག་པ་རེ་རེ།ཤོག་བུ་དེབ་བཞི།གནག་ཚ་ཡུག་གསུམ།ལན་ཚྭ་ཟད་ལེན།མཆིམས་བུའི་སྒོམ་ཆེན་ཉི་ཤུ་རྩ་ལྔ་ལ།ནས་ཁལ་ལྔ་བཅུ་ལྔ་ལྔ།སྤོས་མར་སྲང་བརྒྱད་བརྒྱ་བརྒྱད་བརྒྱ།ཆིབས་པ་རེ་རེ་ན་བཟའ་དྲུག་ཕུགས་རེ།ཆོས་གྲྭའི་སློབ་དཔོན་དུ་བསྐོས་པ་བཅུ་གསུམ་ལ་ནས་ཁལ་ལྔ་བཅུ་རྩ་ལྔ་ལྔ།ན་བཟའ་ཕྲུག་རེ།ཆབ་མར་སྲང་བརྒྱད་བརྒྱ་བརྒྱད་བརྒྱ།མཆིམས་ཀྱི་བརྙེ་རང་ག་བ་རྣམས་ལ།གང་ཟག་རེ་རེ་ལ་ནས་ཁལ་བརྒྱད་བརྒྱ།ཤོག་བུ་དེབ་གཉིས་གཉིས།གནག་ཙ་ཡུག་རེ།སློབ་གཉེར་བ་ཉི་ཤུ་རྩ་ལྔ་རེ་རེ་ལ་ནས་ཁལ་ཉི་ཤུ་རྩ་ལྔ་ལྔ།གོས་གསུམ་ཕྲུག་རེ་རྒྱུན་དུ་གནང་ནས།དཀོན་མཆོག་གསུམ་གྱི་རྟེན་ཡུན་རིང་དུ་གནས་པའི་ཆེད་དུ་རིན་པོ་ཆེའི་རྟེན་ལ་འབངས་མི་ཁྱིམ་བརྒྱ།བནྡྷེ་རེ་ལ་འབངས་མི་ཁྱིམ་གསུམ་གསུམ་བཅད།འབངས་ལྷ་རིས་ལ་བླ་ནས་དབང་མི་བྱ་བར་བཅད་ནས་དབང་དགེ་འདུན་ལ་བསྐུར་ནས།ལྷ་ཆོས་དར་བར་མཛད་པས་རྗེ་བཀའ་དྲིན་ཆེ་བ་ལགས།ཞེས་གསལ་བ་དང་།མྱང་ཆོས་འབྱུངལསལོ་ཙཱ་བའི་གསོལ་ཐང་ནི་བློན་པོ་ཆེན་པོ་ཀུན་དང་མཉམ་མོ།བློན་པོ་ཆེན་པོའི་ཟ་ཐང་ནི་རྒྱལ་པོས་གསོལ་བའི་སུམ་ཆ་གཅིག་ཡིན་ནོ།རྒྱལ་པོ་ཆེན་པོའི་གསོལ་ཐང་ནི།སྐུ་སྲུང་བརྒྱ་བརྒྱའི་ཆས་དང་བཅས་པ་ན་མ་རེ་རེ་ལ་ཡོད་དོཞེས་དངཆོས་དཔོན་ལ་ལོ་རེ་རེར་ནས་ཁལ་བདུན་ཅུ་རྩ་ལྔ།ན་བཟའ་དགུ་ཕྲུག་རེ་རེ་སྤོས་མར་སྲང་སྟོང་ཆིག་བརྒྱ།ཆིབས་འོག་ཐེག་རྟ་རེ།ཤོག་བུ་དེབ་བཅུ་བཞི།སྣག་ཚ་ཡུག་གསུམ།ལན་ཚྭ་ཟད་ལེན།མཆིམས་བུའི་སྒོམ་ཆེན་ཉི་ཤུ་རྩ་ལྔ་ལ།ནས་ཁལ་ལྔ་བཅུ་རྩ་ལྔ་རེ།སྤོས་མར་སྲང་བརྒྱད་བརྒྱ་རེ།ན་བཟའ་དྲུག་ཕྲུག་རེ།མཆིམས་ཀྱི་བན་དྷེ་རང་ཁ་མ་རྣམས་ལ་ནས་ཁལ་བརྒྱད་བརྒྱད།ཤོག་དེབ་གཉིས་རེ།སྣག་ཚ་ཡུག་རེ།སློབ་དཔོན་གྱི་གཉེར་པ་ཉི་ཤུ་རྩ་ལྔ་ལ།ནས་ཁལ་ཉི་ཤུ་རྩ་ལྔ་ལྔ།གོས་གསུམ་ཕྲུག་རེ་རེ།ཐོས་བསམ་དང་དགེ་བ་ཉམས་དང་དཔག་ནས་ཕྱེད་པ་རྣམས་ལ་ཟན་དང་ཚོད་མའི་ཚུལ་རྒྱུན་དུ་གནང་།ཡོན་བདག་ཕོ་མོ།ཉ་མ་ཆོས་ཉན་རྣམས་ལ་ཡང་དུས་དུས་སུ་དགའ་སྟོན།བཟའ་མགྲོན་གྱི་བྱ་དགའ་ཡང་རྒྱུན་དུ་གནང་ནས་ཆོས་དར་བར་བྱས་པས་རྗེ་བཀའ་དྲིན་ཆེ་བ་ལགསཞེས་འཁོད་པས་གོང་གསལ་ལོ་རྒྱུས་དེབ་ཐེར་སོ་སོ་ནས་དྲངས་པའི་ལེ་ཚན་འདི་དག་གི་བརྗོད་དོན་ཧ་ལམ་འདྲ་ལ་ཡིག་སྲོལ་ལ་ཡང་དག་ཆ་རེ་གཉིས་ལས་ཁྱད་པར་ཆེར་མེད་པ་ནི་དེ་དག་གཅིག་ནས་གཅིག་ཕར་བཤུས་ཚུར་བཤུས་གང་རུང་ཞིག་བྱས་པ་དང་འདྲ་བ་མངོན་སུམ་གྱི་སྤྱོད་ཡུལ་རེད།རྒྱུ་མཚན་དེའི་ཐོག་ནསསྦ་བཞེདའདི་ཉིད་ཀྱི་བརྩམས་དུས་སྔ་ཤོས་ལའང་བོད་སིལ་བུའི་དུས་རབས་ཡན་ལ་མི་བརྒལ་ལ་གལ་ཏེ་འདི་ཉིདཆོས་འབྱུང་མེ་ཏོག་སྙིང་པོ་སྦྲང་རྩིའི་བཅུདལས་སྔ་བའི་དབང་དུ་བཏང་ནའང་བཙན་པོའི་དུས་རབས་ཀྱི་ཡི་གེར་ཇི་ལྟར་བསམ་ཡང་འཛུད་མི་ཤེས་པ་ཞིག་རེད།